22. schôdza NR SR - 9.deň - B. popoludni
Dátum: 2024-11-05
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

173. Ďakujem pekne za slovo. Vážený pán minister a kolegovia v sále, ja už som povedal zopár slov aj pri tom skrátenom legislatívnom konaní, keď sa to prerokúvalo k tej kríze, ktorej momentálne čelíme, a tam som tiež vyjadril môj názor, že týmto zákonom, ktorý takto v skrátenom legislatívnom konaní rýchlo tlačíme cez tento parlament, keď ešte nič nie je vyrokované s tými hlavnými aktérmi, nič nevyriešime. A, naopak, tiež mi to príde trošičku také zbrklé rozhodnutie a my, ktorí, ja som tu síce nebol, lebo som vtedy nebol minister, ale vnímal som vtedy premiéra Hegera s ministrom Lengvarským, ako čelili podobnej kríze v roku 2022, kde, mimochodom, dávalo výpovede iba do 2 200 lekárov. Teraz je to, pán minister, cez 3 200 už lekárov, ktorí dávajú výpovede, čo už je relatívne naozaj veľmi veľké číslo, nehovoriac o tom, že, a vy to určite veľmi dobre viete, že odborári majú poistené výpoveďami práve tie profesie, ktoré sú v nemocniciach kľúčové. Ide najmä o anestéziológov. A ja vás teda nechcem strašiť, ale pokiaľ si tvrdošijne budete stáť na nejakých svojich predstavách, s ktorými oni súhlasiť nebudú, tak skrátka hlavou múr, žiaľ, neprerazíte a bude hroziť akože naozaj že vážny kolaps a už okolo Vianoc, pretože všetci tí, ktorí výpovede dávajú, a ja predpokladám, že časť z nich sú naozaj ľudia, ktorí sú dlhodobo frustrovaní s tým, ako to momentálne v zdravotníctve ide, tak, samozrejme, si začnú čerpať dovolenky, ktoré si budú musieť dočerpať, pretože určite nejaké majú nevyčerpané. Všetko to pôjde ku koncu roku a v nemocniciach nám bude kolabovať zdravotná starostlivosť, čo určite vy nechcete, a nikto z nás si to neželá, nikto z nás si to neželá. A práve preto ani ja nerozumiem, prečo tak tvrdošijne stojíte na tom, že na tých platoch treba niečo ušetriť. A možno ani vy nie, možno je toto adresované práve ministrovi financií, možno vláde, naozaj neviem presne, kam to mám teraz cieliť, ale ja si osobne myslím, že tak ako hovoril aj môj predrečník Oskar Dvořák, rozdeľovať zdravotníkom, že jedným teda ste to uznali, tú valorizáciu 9,7 %, a druhým to neuznávate. Predtým ste tvrdili, že sa to ostatných zdravotníckych profesií vôbec nedotkne, nakoniec vidíme teraz, že sa to dotkne, najmä nelekárske profesie, ktoré sú síce nie také početné, a to naozaj tam neohovoríme o veľkom finančnom obnose, ale im to znižujete, ale sú to kľúčové profesie v nemocniciach, hej, logopédi, fyzici, verejní zdravotníci špecialisti a psychológovia a tak ďalej a tak ďalej, rádiodiagnostici, to sú naozaj ľudia, ktorých v tých nemocniciach nie je až tak veľa, ale ktorí keď nám odídu, tak tie nemocnice nebudú vedieť vykonávať mnohé odborné činnosti, ktoré sú kľúčové. Takí fyzici napríklad počítajú rôzne dávky radiačné, počítajú rôzne náplne kontrastných látok pri liečbe onkologických ochorení, takíto ľudia, skrátka na nich šetriť 3 %, hoci oni sami z môjho pohľadu nie sú dostatočne ohodnotení, a ja som tiež toho názoru, že takéto vysoko odborné profesie v zdravotníctve, hoci sú to nelekári, ale majú 20-30-ročnú prax, by sa mali blížiť svojimi platmi k lekárskym profesiám. Oni nielenže sa neblížia, ale vy im ešte beriete teraz z tej sľúbenej valorizácie. Treba si uvedomiť, že vy keď znižujete tú základnú mzdu, hovoríte, že je to iba 62 eur u tých lekárov, im vôbec o to nejde. Tí lekári majú v pracovných zmluvách 9,7 %, oni neohrozujú tieto zmluvy, keď ich teraz vypovedajú. Z toho pohľadu je evidentné, že to myslia vážne, pretože keď si niekto ohrozí svoju zmluvu, keby bol egoista, tak sa na to vykašle, nedá žiadnu výpoveď. Ja mám budúci rok 9,7 %, mňa sa to netýka, dovidenia. Ale nie, títo, väčšinou títo lekári vypovedajú tieto zmluvy, čo znamená úplne jasne, že im ide o charakter zdravotníctva, ide im o to, aby sa riešili problémy v zdravotníctve, a nejde im o ich 62 eur. Ale keď si to aj zoberieme, keď komukoľvek znižujeme základný plat, však vy to veľmi dobre viete, tak tí zdravotníci majú enormné množstvo služieb. Hovorí sa tu o tom, že by mohli vypovedať služby z nadčasu. Pokiaľ tak by, pokiaľ by tak... a pokiaľ tak by urobili, tak, samozrejme, ten kolaps príde ešte skôr, avšak treba si uvedomiť, že aj tieto ohodnotenia v týchto nadčasových službách sú odvislé alebo závislé od ich priemernej, od ich základnej mzdy, ktorú keď im vy znížite, tak sa vôbec nedá hovoriť, že je to 62, 50, 30, 90 euro. To sú častokrát sumy v stovkách eur, o ktoré títo zdravotníci budúci rok majú prísť, pretože sa im siaha na tú valorizáciu ich základnej mzdy, takže naozaj toto sú veci, ktoré, my si myslíme, že nehodlá sa hrať, nehodlá sa s nimi hrať s ohňom. Treba im v tejto veci vyjsť v ústrety, treba radšej spraviť ten krok späť, povedať si, že nemalo sa to tak robiť, však vy nakoniec za to nemôžete, urobili to vaši predchodcovia, že bez toho, aby sa s nimi čokoľvek dohodlo, sa im tieto koeficienty znížili. Som bol veľmi rád, že aj pán MUDr. Valocký, poslanec za SMER, povedal, že si myslí, že to nebolo správne. To znamená, treba im to vrátiť späť, ale zďaleka to nie je len o týchto platoch, o týchto, o týchto 62 eur, jak to trošku niekedy tak, by som povedal, poľahčujúco konštatujete, čo tiež nerobí určite dobrú krv medzi vami a vašim vzťahom k zdravotníkom, ktorých zastupujete, najmä v tých štátnych nemocniciach. Tých problémov v tom zdravotníctve je, samozrejme, veľa, ktoré treba riešiť, a vy ich veľmi dobre podľa všetkého viete. Verím, že to memorandum už máte načítané a že vidíte veci, ktoré sa zanedbali. Niektoré veci boli už aj predpripravené, aby sa zrealizovali, nezrealizovali sa a ako za tej predchádzajúcej vlády pána Ódora, tak ani potom za predchádzajúceho ministrovania ministerky Dolinkovej. Sú to veci, do ktorých keď sa pustíte, verím, že relatívne rýchlo sa bude dať napredovať, a všetci budeme naozaj spokojní. Chcel by som ešte pár slov povedať k tomu oficiálnemu, teda navýšeniu platby za poistencov štátu, myslím, že na 6,55 %. A rozumiem, rozumiem, že ministerstvo financií neviem z akého dôvodu, ale teda počítalo zhruba s 3 mil. poistencov, za ktorých poistné má platiť štát, a pritom, áno, vieme, že ich je zhruba 2,8, takže bolo zjavne trošku zle vypočítané. V každom prípade, všetci sa tešíme, že nejaké peniaze, nejaké milióny v tom sektore zostávajú. A takisto sa dá rozumieť aj tomu, tej argumentácii, aby to nezaťažilo hospodárenie v tomto roku jednotlivých poisťovní. Ja vás však chcem upozorniť na to, že najmä tie súkromné poisťovne hrajú v tomto, v tomto svoje hry a ony sa snažia, samozrejme, vytvoriť ad jedna pozitívne hospodárenie, ktoré im potom generuje vytvárať zisk. Ten zisk je, vďakabohu, už zastropovaný na jednom percente, čo, si myslíme, že vzhľadom na to, že ide o výber verejného zdravotného poistenia, teda v podstate zdravotnú daň, je to absolútne racionálny a správny návrh, ale ďalšia vec, ide tam aj o kešové položky, pretože najmä poisťovňa Dôvera má, predpokladám, že to je stále zhruba 150 mil. eur nerozdeleného zisku z predchádzajúceho obdobia. A dovoľte, aby som trošku sa dotkol tejto sumy, pretože je to relatívne vysoká suma, a dôvod takejto sumy je to, že poisťovňa Dôvera za roky 2010 až 2020 nakumulovala viac ako 900 mil. zisku zo svojej činnosti, pred zdanením. Samozrejme, si nedokázala do dividend vyplatiť celú túto sumu. Dôvod, že tá suma je taká vysoká, je najmä ten, že sa tu spravil z môjho pohľadu ten účtovný trik, možno až podvod pri zlučovaní s poisťovňou Apollo, kde si, kde si Dôvera navýšila v podstate ohodnotenie kmeňu týchto poistencov cez 400 mil. eur. Keďže ten keš nemala, tak si na túto transakciu v ďalších rokoch brala, brala úver, ktorý potom z verejného zdravotného poistenia splácala, a ona si, samozrejme, tie úvery zobrala tak, aby mohla vyplácať dividendy, čo, veľmi dobre vieme, že toto nie je určite morálne podnikanie, a práve preto, že takýmto spôsobom si ona vytvorila relatívne umelo tento zisk – mimochodom, robila to kvôli tomu, že sa hovorilo, že sa zakáže aj generovať zisk zo zdravotného poistenia – to, že sa to potom nezrealizovalo, a ona si ďalej vykazovala zisk, tak každý morálny hráč by možno povedal O.K., tak tuná sme si zobrali lup 400 mil., tak nejakým spôsobom to tomu štátu vrátime . Nie, oni o tom nemienia hovoriť. Oni považujú, za 10 rokov že vygenerovali zisk cez 900 mil. eur pred zdanením, za úplne v poriadku. Čo určite, dúfam, teda aj že vy si myslíte, že v poriadku nie je. A práve z tohto zisku majú stále nerozdelený, nevyplatený zisk. Oni potrebujú len keš. Vy keď im ten keš tam nalejete a neurobíte kvalitnú prerozdeľovaciu vyhlášku, ktorú ja som zaviedol, ktorá ich zaviaže, aby tie peniaze oni investovali do zdravotníctva, tak tie peniaze vám ujdú do dividend. To sa stalo vašej predchodkyni, ministerke Dolinkovej v tomto krízovom roku, keď súkromné poisťovne si vyplatili, myslím, že 24 mil. eur za dividendy, čo, čo, samozrejme, nám príde v tejto situácii, keď potrebujeme každé jedno euro, hovorí sa tu o konsolidácii, za, za nehoráznosť. Takže ja vás len chcem upozorniť, že keď ste takýmto spôsobom dovolili optimalizovať ich hospodárenie v tomto roku, prosím vás, zamerajte sa na tú programovú vyhlášku, treba ju urobiť dobre, treba ju spraviť tak, aby tie peniaze nám v systéme zostali, lebo nám utečú. Utečú nám do tohto nerozdeleného zisku, ktorý si Dôvera s radosťou vyplatí formou dividend. A my to budeme, samozrejme, sledovať, čo sa bude diať, či v marci znova si vyplatia akcionári týchto súkromných poisťovní také štedré dividendy, takže len, len na toto vás chcem v dobrom upozorniť. Prosím vás, dajte si na tú programovú vyhlášku pozor. Minulé vlády, ministri to naozaj neskoro robili, veľmi to odflákli, ste tam nový, toto je veľká výzva dobre to urobiť. Keď to, sa vám to podarí dobre spraviť a treba to opäť robiť v spolupráci s celým sektorom, pretože tam ide o to, že sa ten koláč, ktorý vy vyrokujete u ministra financií, rozdelí medzi jednotlivé časti zdravotníckeho sektora a tí ľudia by mali byť pri tom, mali by vedieť, že toľkoto peňazí máme a že takýmto spôsobom sa ten koláč ide medzi nás všetkých rozdeliť. Potom budete mať, myslím, že sociálny zmier v celom systéme. Áno, tam plačú momentálne teraz ambulantní lekári, vyhrážajú sa, že prejdú do nezmluvných vzťahov, vraj jedna tretina, to by bola katastrofa. Určite si treba, treba s nimi kvalitne, dobre rokovať, práve pri príprave tejto prerozdeľovacej vyhlášky, aby sa v budúcom roku tieto katastrofy na nás nehrnuli, pretože to, akým sa spôsobom už teraz naozaj inkasuje za zdravotnú starostlivosť, a najmä, samozrejme, v tých ekonomicky lukratívnejších lokalitách Slovenska, na to si tí súkromníci, samozrejme, dali aj pozor a tam sa snažia z tých ľudí vymáčknuť, čo sa dá. Horšie je to, že doplácajú na to častokrát aj ľudia, ktorí skrátka stovky eur na to, aby si zaplatili nejaký program alebo aby ich sledoval nejaký špecialista, nemajú, nehovoriac na to, keby si mali platiť celé výkony, aj lieky za keš. To je to... tu by naozaj bol vážny kolaps a vážne ohrozenie zdravotnej starostlivosti u ostatných pacientov. Takže ja budem na záver trošku taký možno optimistickejší. Chcem vám držať palce, vyrokujte s odborármi veci tak, ako ich idete plniť, to memorandum. Ste tu v podstate nový, ja verím, že tá dôvera voči vám tu bude, a tie platy podľa mňa, nehandrkujme sa za tých pár desiatok miliónov – asi to nehovorím vám, asi to hovorím vláde, asi to hovorím ministrovi financií – treba vrátiť tie koeficienty tak, ako to mali prisľúbené, to je základ toho, že sa bude ďalej s nimi o tom rozprávať. Nebudete tým pádom rozdeľovať zdravotníkov, ako bolo povedané, na viaceré kategórie. Ja si myslím, že tých zdravotníkov si tu musíme udržať. Ten návrh zákona nakoniec pochválil aj prezident Pellegrini, povedal, že zastabilizoval zdravotníkov. Porozprávajte sa napríklad s človekom, ako je pán Petko. Takisto hovorí, že hoci to bolo obrovské navýšenie, zastabilizovalo im to lekárov a zdravotníkov v nemocniciach. Toto si tu udržme, snažme sa skonsolidovať niekde inde. Verím, že sa vám to podarí obhájiť. Ja si myslím, že v samotnom zdravotnom sektore sú, je priestor na konsolidáciu a, a tie nejaké desiatky miliónov, ktoré treba dať, aby sa mohlo počítať s tou valorizáciou, s ktorou počítame na budúci rok, ktorá im bola sľúbená, verím, že, že nájdete a verím, že aj tu poslanci v tomto pléne budú mať dostatok racionálneho rozumu, že si uvedomia, že netreba sa s nimi naťahovať, a skrátka oni sa vydierať nenechajú, netreba sa s nimi doťahovať, treba si s nimi sadnúť a dohodnúť sa, aby to všetko bolo úspešne za nami, takže ja vám v tomto držím palce. Ďakujem veľmi pekne.